google/wiki40b huggingface dataset:
Gunnar Tjomlid

Bakgrunn og yrkeskarriere

Han ble født i Dar-es-Salaam i Tanzania, hvor han bodde til han var to år gammel. Bortsett fra et opphold i Kenya i perioden 1984 til 1986, har han vokst opp og bodd mesteparten av sitt liv på Tonstad i Sirdal kommune.
Tjomlid opprettet i 2001 nettstedet dikt.no.

Forfatterskap og blogg

Han startet sin egen blogg, Unfiltered Perception, i 2006. Bloggen skiftet navn til Saksynt, etter at han i januar 2013 inngikk et bloggsamarbeid med Mediehuset Nettavisen A/S. Han var initiativtager til, og panelmedlem i, den norske podcasten Saltklypa fra 2010 til 2012.
I 2013 ga han ut boka Placebodefekten, som handler om alternativ behandling, og hvor lett det er å lure seg selv. 
Tjomlid har kommet med krass kritikk av påstander fremsatt av alternative behandlere og vaksinemotstandere. Enkelte personer fra dette miljøet har reagert med trusler om søksmål, og forsøk på å henge ut Tjomlid som forsvarer av pedofili. I januar 2015 ble en av de mest aktive deltakerne i denne svertekampanjen dømt for ærekrenkelse.
I desember 2010 vant han kåringen «Tordenbloggen», og i januar 2014 mottok han prisen «Årets sterke mening» i Vixen Blog Awards 2013, for bloggen Saksynt.
Umettede hydrokarboner

Umettede hydrokarboner er hydrokarboner som ikke inneholder maksimalt antall hydrogenatomer i forhold til karbonatomer. De har da dobbelt- og/eller trippelbindinger. Eksempler på umettede hydrokarboner er alkener, alkyner og aromater.
2. divisjon fotball for menn 1972

Opp- og nedrykk

Begge avdelingsvinnerne rykket direkte opp til 1. divisjon 1973. Nummer to i hver avdeling spilte kvalifisering mot vinneren av distrikt IX-X om opprykk, mens vinneren av distrikt XI ikke fikk mulighet til opprykk.
Det siste laget i avdeling A og B rykket direkte ned til 3. divisjon 1973, mens de to lagene som endte nest sist spilte kvalifisering om å unngå nedrykk. Tre lag rykket direkte ned fra distrikt IX-X og ett fra distrikt XI.
Direkte opprykk: Start (avdeling A) og Frigg (avdeling B)
Opprykk via kvalifisering: Raufoss (avdeling B) rykket opp etter kvalifiseringskamper mot Pors (avdeling A) og Mo (distrikt IX-X).
Direkte nedrykk: Ulf (avdeling A), Verdal (avdeling B), Lyngen, Tromsø og Saltdalkameratene (distrikt IX-X) og Sandnes IL (distrikt XI).
Nedrykk via kvalifisering: Brumunddal (avdeling B) rykket ned etter kvalifiseringskamper mot Bryne (avdeling A).
Dragnet (serie)

Om serien

Dragnet blir av mange regnet som den mest kjente og innflytelsesrike politidrama i medias historie.

Seertall

Rangering etter seertall (USA).

Priser

Den første serien vant tre Emmy-priser (1953, 54 & 55).
Yupik

Yupik er en av flere arktiske urbefolkninger. De bor i Alaska og de østligste delene av Russland. 
Yupik-språkene tales av ca. 16 000 mennesker. Yupik snakkes mest av nomader og i små bosetninger; i større bosetninger i Alaska, hvor de er i minoritet, snakker yupikfolket hovedsakelig engelsk. Yupikfolket kaller seg selv yupik eller eskimoer, når de vil vektlegge sin tilknytning til et større eskimofolk.
ESO 69-6

ESO 69-6, ESO 069-IG006 eller AM 1633-682 er et par vekselvirkende galakser som ligger rundt 650 millioner lysår unna jorden i stjernebildet Det sørlige triangelet. Lange tidevannshaler strekker seg ut fra de to galaksene da gass og stjerner ble dratt av og slengt vekk fra de ytre regionene i galaksene. Slike haler er unike tegn på en vekselvirkning mellom galaksrr.
Members Only Vol. 4

XXXTENTACION Presents: Members Only Vol. 4 er debutalbumet av den amerikanske hip hop-kollektivet Members Only, ledet og presentert av den nå avdøde rapperen XXXTentacion. Albumet er det første og eneste Members Only-utgivelsen etter XXXTentacions død. Det er også slik at Vol. 1 er en EP, Vol. 2 og 3 er mixtapes og Vol. 4 blir deres eneste studioalbum.
John Burdon Sanderson Haldane

Bakgrunn

Haldane ble født i Oxford som sønn av fysiologen John Scott Haldane og Louisa Kathleen Haldane (født Trotter), og han stammet fra en gammel aristokratisk intellektuell familie fra Skottland. Hans yngre søster, Naomi, ble en kjent forfatter. Haldane ble utdannet ved Eton og New College i Oxford og deretter tjenestegjorde han i den britiske hæren under første verdenskrig i regimentet Black Watch.

Karriere

Han begynte å studere ved Cambridge University i 1922, hvor han aksepterte en jobb som professor innen biokjemi ved Trinity College og han underviste der frem til 1932. I løpet av hans ni år i Cambridge, jobbet Haldane for det meste på enzymer og genetikk, særlig den matematiske siden av genetikk. 
Han aksepterte en stilling som professor i genetikk og flyttet til University College i London hvor han tilbrakte mesteparten av hans senere akademiske karriere. Fire år senere ble han den første professor i biometri ved University College London. Haldane leverte mange bidrag til human genetikk og han var en av de tre store forskerne som utviklet den matematiske teorien for populasjonsgenetikk. I 1952 mottok han en Darwinmedalje fra det britiske Royal Society. I 1956 ble han tildelt Huxley Memorial Medal of the Royal Anthropological Institute. Blant hans mange andre priser, ble han også tildelt en Feltrinelli Prize, en æresdoktorat innen vitenskap, et Honorary Fellowship ved New College, samt at han ble tildelt en Kimber Award fra US National Academy of Sciences. Han ble fra Linnean Society of London tildelt den prestisjetunge Darwin-Wallace Medal i 1958. 
I 1924 møtte Haldane hans fremtidige hustru Charlotte Burghes (født Franken), en ung reporter for magasinet Daily Express. For at de kunne gifte seg, skilte Charlotte seg fra hennes daværende mann Jack Burghes, som forårsaket noe kontrovers. Haldane ble nesten avskjediget fra Cambridge for måten han håndterte hans møter med henne, noe som senere førte til skilsmisse. De giftet seg i 1926 og de tok ut separasjon i 1942 og Haldanes ble skilt i 1945. 
Han giftet seg senere med Helen Spurway. Haldane ble sosialist under første verdenskrig og han støttet den spanske republikken under den spanske borgerkrigen på 1930-tallet, før han ble kommunist og han meldte seg inn i Communist Party of Great Britain. Han brøt med dette partiet i 1950 og ble da en eksplisitt kritiker av det kommunistiske regimet i Sovjetunionen. Men han  beundret fremdeles diktatoren Josef Stalin, og beskrev ham i 1962 som «en veldig stor mann som gjorde en veldig god jobb som statsleder».
Den mest kjente av Haldane sine mange studenter var John Maynard Smith som også var medlem av det britiske kommunistpartiet. I 1956, forlot Haldane sin stilling som professor ved University College London, og han flyttet til Calcutta, hvor han sluttet seg til Indian Statistical Institute (ISI). Han døde i 1964, en alder av 72 år.
Björnhult, Grönestad og Hästebäcken

Björnhult, Grönestad og Hästebäcken er et småort i Habo kommune Jönköpings län i Sverige. Plassen hadde 106 innbyggere i 2010.
Non-Stop (film)

Handling

Bill Marks (Liam Neeson), en alkoholisert flyvakt, får mer action enn han hadde håpet på når han om bord på et fly mellom New York og London får flere anonyme tekstmeldinger som går ut på at én etter én av hans medpassasjerer på flyet vil bli drept hvert 20. minutt - med mindre 150 millioner dollar blir overført til en bestemt bankkonto. Situasjonen kompliseres ytterligere når det viser seg at kontoen står under Bill Marks sitt navn, og han blir beskyldt for å stå bak flykapringen.
McIntosh 5 kraftverk

C. D. McIntosh Jr kraftverk nr 5  er et oljekraftverk med tilleggsenheter for gassdrift i Polk County, delstaten Florida i det sørøstlige USA. Det har en installert produksjonskapasitet på 364 – 370 MW, fordelt på 1+1 turbiner. Dette er et av delstatens mindre fossile kraftverk målt etter installert produksjonseffekt. Anlegget ble påbegynt omkring 1999 og stod ferdig i 2002. Brenselkilden er olje eller naturgass. Operatør er energiselskapet Lakeland Electric.
Anlegget må ikke forveksles med McIntosh 3 kraftverk som ligger på samme sted, eller med McIntosh gasskraftverk i Alabama, eller med McIntosh kraftverk i Georgia, som eies av Georgia Power.
Hale-Bopp

Hale-Bopp (også kalt «Stor komet av 1997») er en komet som ble oppdaget av Alan Hale og Thomas Bopp uavhengig av hverandre den 23. juli 1995. Den kunne sees fra Jorden med det blotte øye i 18 måneder i 1996 og 1997, hvilket er rekordlang tid for en komet. Hale-Bopp betegnes formelt C/1995 O1.
Hale-Bopp har en omløpstid rundt solen på mellom 2520 og 2533 år som fører til at kometen ikke vil sees igjen før en gang på midten av det 4. årtusen.

Heavens Gate

Kometen var et viktig innslag da 39 medlemmer av sekten Heaven's Gate begikk masseselvmord den 26. mars 1997.
Thomas Clarion

Karriere

Clarion vant verdenscupen sammenlagt i sesongen 2008/09. 
Han deltok ved VM i skiskyting og langrenn for funksjonshemmede 2009. I skiskyting kom han på 6.-plass på 12,5 km og 10.-plass på 3,6 km jaktstart. I langrenn kom Frankrike på 4.-plass på 1x4 + 2x5 km stafett, og individuelt kom han på 9.-plass på 10 km fristil og 10.-plass på 20 km klassisk. Året etter deltok han ved Paralympiske vinterleker 2010, der han kom på 5.-plass på 12,5 km skiskyting og 8.-plass på 3 km jaktstart. I langrenn fikk han 6.-plass på 20 km fristil som beste individuelle resultat. Frankrike kom også på 6.-plass på 1x4 + 2x5 km stafett, og Clarion kom på 15.-plass på langrennssprinten. Han stilte ikke til start på 10 km klassisk stil. 
I 2011 deltok han ved VM i skiskyting og langrenn for funksjonshemmede 2011 i Khanty-Mansiysk. I skiskyting kom han på 6.-plass på 7,5 km, 7.-plass på 12,5 km og 8.-plass på 3 km jaktstart. Russland kom på 5.-plass på 1x4 + 2x5 km stafett, og han kom også på 5.-plass på 10 km. På 20 km kom han på 8.-plass, men han stilte ikke til start på sprinten. 
Ved VM i skiskyting og langrenn for funksjonshemmede 2013 i Sverige kom han på 6.-plass på 7,5 km skiskyting, 12.-plass på 12,5 km og 13.-plass på 15 km skiskyting. Han fikk bedre plasseringer i langrenn, der han kom på 4.-plass på 4 x 2,5 km stafett, og 6.-plass på både 10 og 20 km. 
Ved Paralympiske vinterleker 2014 i Sotsji kfikk han to medaljer i langrenn. Han fikk bronse individuelt på 10 km fri teknikk, og Frankrike kom også på 3.-plass på 4 x 2,5 km stafett, der Clarion brukte Julien Bourla som ledsager. Han kom på 10.-plass i kvalifiseringen i langrennssprinten, og nådde ikke finalen. I skiskyting kom han på 15.-plass på 7,5 km. 
Etter de paralympiske vinterlekene i 2018 ble han utnevnt til ridder av Æreslegionen.
Sharavathi vannkraftverk

Sharavathi vannkraftverk er en demning med et vannkraftverk på elva Sharavathi i delstaten Karnataka i det sørvestre i India. Anlegget har et totalt installert vannkraftpotensial på 1.035 MW. Det sto ferdig i 2007. Operatør er Karnataka Power Co Ltd (KPCL).
Fransiskanerklosteret i Oslo

Fransiskanerklosteret i Oslo lå ved hovedveien øst for middelalderbyen Oslo, der Oslo Hospital ligger i dag. 
Klosteret ble anlagt med støtte av hertug Håkon (senere Håkon V) før 1291. Etter reformasjonen ble anlegget overlatt til byen som hospital. Bygningene brant i 1567, klosterkirken ble stående til 1794. Da ble den erstattet med Gamlebyen kirke, som ble bygget til dels oppå ruinene av den gamle kirken. 
Østre del av klosterkirken ble undersøkt av Gerhard Fischer i 1935. Grunnrisset av koret er markert i Ekebergveien og i plenen utenfor kirken. Deler av klosteret er muligens bevart i grunnen under Oslo Hospital, men det er foreløpig ikke gjort noe søk etter dette.
Love and Honor

Handling

Handlingen er lagt til 1969. Dalton Joiner (Austin Stowell) er en soldat som kjemper i Vietnamkrigen. Når han blir dumpet av kjæresten Jane (Aimee Teegarden), bestemmer han og bestevennen Mickey Wright seg for å i all hemmelighet forsvinne fra militærleiren og reise hjem for at Dalton skal vinne tilbake Jane - som de nå finner ut kaller seg Juniper og er aktiv i en antikrigsorganisasjon. Wright forelsker seg imens i Candace (Teresa Palmer). Men gutta har planer om å dra tilbake til Vietnam, noe som ikke faller i smak hos jentene.
Fylkesvei 4474

Fylkesvei 4474 går mellom Øksnevad og Orstad i Klepp kommune. Veien er 2,0 km lang.
Frem til 2019 hadde veien betegnelsen fylkesvei 253.
Dr. Seuss

Katten med hatten

Den høyt elskede bildebokskaperen Dr. Seuss anses av mange for å ha hatt sin beste periode på 1950-tallet, der særlig bestselgeren The Cat in the Hat (1957) er blitt et varemerke for hans forfatterskap, utgitt på norsk i 2005 som Katten med hatten. 
Boka er skrevet på rim og skildrer to barn som får besøk av en gal katt som snur huset på hodet. Barna opplever en utrolig klovnedag, og likevel er alt ryddet på plass når mor kommer hjem. Både språket og tegningene i boka har et gammeldags preg, men representerte i 1957 en genial enkelhet. Med et ordforråd på 220 ord formulert i elegante rim var boka svært godt egnet som lettlest begynnerbok i engelsk. 
Katten med hatten ble filmatisert i 2003 med Mike Myers i katterollen. Filmen, som på norsk fikk tittelen Katten – tull ikke med hatten, ble kritisert for å være for moraliserende, i motsetning til boka som bare er tøysete og befriende leken. Dr. Seuss fått en stjerne på Hollywood Walk of Fame.
Ghost (film)

Handling

Sam (Swayze) og Molly (Moore) levde et lykkelig liv sammen til de en dag blir utsatt for et ran når de går gjennom en mørk bakgate. Sam dør av skadene, men velger å ikke gå inn i det lys som viser seg for ham. Han velger å bli igjen på jorden som et spøkelse, usynlig for alle levende. Hans kjærlighet til Molly er ennå sterk, og det er grunnen til at han slipper taket på henne. Sam får snart greie på at omstendighetene rundt hans død ikke var et tilfeldig ran, men et planlagt mord utført av  en mann som stod både ham og Molly nære. Sam må nå på en måte advare Molly og fortelle henne hva som har hendt, men han kan ikke nå henne i den form han befinner seg. Til hjelp tar han da et medium, Oda Mae Brown (Goldberg) og sammen med henne skal han ordne opp i alt.
Sixtus av Siena

Sixtus av Siena (eller Sixtus Senensis) (født 1520, død 1569) var en katolsk teolog, som hadde konvertert fra jødedommen etter å ha studert med fransiskanerne.
Han ble dømt for vranglære men ble reddet av en dominikansk inkvisitor, den senere pave Pius V som tilbakekalte fordømmelsen når Sixtus trakk sine påstander og lovet å gå over til dominikanerordenen i stedet. Han er ansett som en av de to utmerkede dominikanske autoritetene fra sin generasjon. Han var elev av Lancelotto Politi og han kritiserte senere noen av Politis skrifter offentlig.
Sixtus etablerte begrepet «deuterokanonisk» for å beskrive bestemte skrifter i det gamle testamentet som ikke hadde blitt akseptert som en del av bibelen som forekom i septuaginta.
Hans verk Bibliotheca sancta ex præcipuis Catholicæ Ecclesiæ auctoribus collecta (Venezia 1566) omhandler de gamle forfattere og deres verker, den beste måten å oversette og forklare hellige tekster og han gir en omfattende liste over bibelske oversettelser i totalt åtte bøker. Det var den første i genren encyclopediske dogmatiske studielister av dogmer og kirketradisjoner etter Konsilet i Trient.
Trymskvadet

Trymskvadeteller Trymskvia (norrønt Þrymskviða), også kalt for Hamarsheimt, er et eddadikt (fra Den eldre Edda) som skildrer den humoristiske fortellingen om jotunen Trym som stjal hammeren Mjølner fra guden Tor, og om hvordan Tor fikk hammeren tilbake ved å kle seg i kvinneklær og late som han er bruden Frøya. At en maskulin gud som Tor må overskride kjønnsrollene i en slik grad var meget utfordrende for den norrøne samtiden som diktet ble skapt i. Loke har en sentral posisjon i diktet, tilsvarende som i Loketretten, men Trymskvadet er nesten enda mer burlesk enn førstnevnte. 
Forskerne er uenige om hvor gammel diktet er; noen mener at det må være en kristen parodi på de gamle gudene, mens andre påpeker at latteren var et vesentlig virkemiddel i den hedenske troen. Diktet har trolig blitt overlevert muntlig i flere hundre år før det ble nedskrevet av munker og prester på Island en gang på 1200-tallet. Trymskvadet er bygd på bokstavrim (allitterasjon). Det består av 33 vers totalt. Teksten har ulike vokaler og like konsonanter med trykktunge stavelser.

Analyse

Diktet er først og fremst humoristisk. Den maskuline Tor blir ydmyket ved å bli kledt ut som en yndig brud som ingen mann før ham med smykker og brudeslør. I bryllupet drikker og spiser den forkledde bruden verre enn det verste troll. Det har blitt hevdet at den burleske latterliggjøringen av en hedensk gud med kosmisk betydning for verden tyder på en kristen innflytelse, men andre forskere, eksempelvis Gro Steinsland, hevder at latteren var et vesentlig element i den norrøne mytologien. De komiske elementene tyder likevel på at Trymskvadet er blant de yngre tekstene i Edda.
Loke har en betydning i denne fortellingen som gudenes medhjelper; han undersøker tapet av hammeren ved å reise i fugleham, blir deretter med på brudeferden, og det er Lokes snedige svar som sørger for Tor ikke avslører seg før han har hammeren i hånden. Diktet har også gitt enkeltsvar om de førkristne bryllupsritalene som at ekteskapets gudinne Vår var den som viet brudeparet, for øvrig bekreftet i Gylfaginning.
Margaret Clunies Ross har framhevet diktets økonomiske bruk av dramatisk dialog for å fremme handling og figurer er spesiell for norrøn litteratur, og at det absurde i å kle guden Tor ut i kvinneklær. Det er en utfordring for kjønnsidentitet som forvirring og problematiserer kjønnsroller tilsvarende hva William Shakespeare gjorde med flere av sine komedier. Diktet begynner med at Tor er blitt fratatt sin maskulinitet ved tapet av sin hammer, selve symbolet på hans virilitet. Tapet av hammeren truet både hans egen ære og status og tilsvarende gudenes som en gruppe. I overført betydning reflekterer diktet den samme problematikken av ære-skam som eksisterte i det norrøne samfunnet i førkristen tid.
Kirill Razumovskij

Bakgrunn

Razumovskij ble født i en familie av registrerte kosakker tilknyttet Kiev-regimentimentet. Hans adelsbakgrunn er uklar, forskjellige biogafer har hver sine beskrivelser av hvor dette kom fra. 
Fra 1743 til 1744 studerte Kirill Razumovskij ved Universitetet i Göttingen. Razumovskijs adjutant mens han var i Tyskland var Grigorij Teplov. Teplov hadde stor innflytelse over styret av Lillerussland i sin egenskap som sekretær og rådgiver til Kirill Razumovskij (hvis kusine han giftet seg med).

Karriere

Razumovski ble utnevnt til president for det russiske vitenskapsakademiet da han nettopp var blitt 18 år gammel. Dette var på grunn av påvirkningen fra hans bror, Aleksej Grigorjevitsj Razumovskij.
I 1750 ble han hetman for de ukrainske kosakker. Han tjente som hetman til 1764. Razumovskij valgte Hlukhiv og Baturyn som steder for hetmanens residens, og fikk oppført overdådige barokke palasser. Den keiserlige arkitekten bak palassene var Andrej Kvasov. Razumovskij planla også å åpne et ukrainsk universitet i Baturyn.
Han var siste av hetmanene og tok aktivt del i sammensvergelsen mot Peter III (1762). Katarina den store, som han helhjertet støttet under hennes ektemanns herredømme, hadde ikke særlig høye tanker om ham. Men hun gjorde ham til feltmarskalk, selv om han aldri deltok i et slag. Til tross for dette, ble hun snart skuffet. Hun likte ikke hans idé om å gjøre hetmanskapet til et arvelig embede, fratok ham hetmanskapet i 1764, og opphevet hans status som feltmarskalk.
Kirill hadde flere sønner, av hvem grev Aleksej Kirillovitsj (1748–1822) var utdanningsminister i 1810-16, og prins Andrej Kirillovitsj (1752–1836) var russisk ambassadør i Wien.
Han døde i 1803 i Baturyn. Der ble han etter eget ønske begravet uten noen pomp og prakt, i sterk kontrast hans helle flamboyante livsstil.
Bucine

Frazioni

Kommunen omfatter følgende frazioni:
Ambra, Badia Agnano, Badia a Roti, Capannole, Castiglione Alberti, Cennina, Duddova, Galatrona, Gavignano, I Tribbi, La Villa, Levane, Lupinari, Mercatale Valdarno, Montaltuzzo, Montebenichi, Perelli, Pietraviva, Pogi, Ponticelli, Rapale,  San Leolino, San Martino in Valdambra, San Pancrazio, Sogna, Solata, Tontenano, Torre, Vepri
VM i turn 2001

Det 35. verdensmesterskapet i turn ble arrangert i perioden 28. oktober til 4. november 2001, i Gent i Belgia.
Vesle Skaugum

Vesle Skaugum var en norsk rekreasjonsleir for personell tilsluttet RNAF (Royal Norwegian Air Force) i Canada under andre verdenskrig. Leiren lå i Finlayson township nordøst for Huntsville, Ontario.
Fra 1942 ble leiren også benyttet som rekruttskole. Initiativet til etableringen kom fra  daværende major Ole Reistad.
Stedet ble kjøpt inn ved hjelp av innsamlede penger sent på våren 1941, istandsatt og nye bygg ble  oppført.
Vesle Skaugum lå på en landstripe eller et  eid, mellom to innsjøer, daværende Dotty lake og Oxbow lake (tidligere Fatty lake), om lag 25 norske mil nord for Toronto.  Da leiren i Toronto ble lagt ned, ble radio/telegrafiskolen der flyttet hit.
Da krigen var over, ble Vesle Skaugum i 1945 solgt til Kiwanis Club i Toronto, som benyttet plassen til leirsted for barn og ungdom i flere år. I 1979 ble plassen solgt og huser i dag Olympia sports Camp.
Pengene som kom inn ved salget ble senere benyttet til å skaffe et nytt Vesle Skaugum på Golsfjellet.
Tarjei Skarlund

Karriere

Skarlund spilte sammen med Jørre Kjemperud fra 2005 frem til og med Sommer-OL 2008 i Beijing. Deretter, fra 2009 og frem til [Sommer-OL 2012]] i London, spilte han sammen med Martin Spinnangr. I alt ble Skarlund norgesmester i sandvolleyball tre ganger. Sammen med Kjemperud i 2006 og 2008, og sammen med Spinnangr i 2009.
Spinnangr/Skarlund oppnådde flere sterke internasjonale resultater, blant annet EM-bronse i 2012. Samme år deltok de altså også i Sommer-OL 2012 i London, hvor duoen ble slått ut i åttedelsfinalen. Etter London-OL la Skarlund opp som sandvolleyballspiller på internasjonalt nivå. Skarlund/Spinnangr vant senere sølv i NM både i 2016, 2017 og 2018.
Kaj Gottlob

Utdannelse og yrkesvirksomhet

Gottlob begynte på Kunstakademiet i 1907 og avla eksamen som arkitekt i januar 1914. Året etter mottok han den store gullmedalje for Fyrtaarn ved Skagen. I studietiden var han medlem av Den fri Architektforening hvor de unge nyklassisistiske arkitektene møttes.
Han ble ansatt i Frederiksberg kommunes tekniske forvaltning og var assistent hos Hack Kampmann 1908-1920. Fra 1920 drev han selvstendig virksomhet. Gottlob var lærer ved Teknisk Skole 1915-17 og assistent ved Kunstakademiets Bygnigsskole 1917-24.
Han mottok Kunstakademiets stipendium 1915-16 og Zacharias Jacobsens legat i 1922 og deltok blant annet i École française d'Athènes oppmålingsarbeider i Delfi, Hellas i 1912 og 1923. I 1920 var han i London og 1922 i Nord-Afrika, Italia, Paris, 1923 i Wien og Hellas.
Gottlobs første monumentale oppgave var Lukaskirken i Århus; en utpreget bykirke. Det opprinnelige prosjektet er preget av en hollandsk-engelsk murstensbarokk, men den ferdige kirken er slankere i proporsjonene og mere nyklassisistisk.
Kazan-3 kraftverk

Kazan-3 kraftverk (russisk: Kazanskaja TETs-3) er et varmekraftverk nær Kazan i Tatarstan, Russland. Det eies og opereres av et regionalt kraftselskap Tatenergo, og har en produksjonskapasitet på 420 MW. Brenselstype er naturgass og mazut. Det leveres også fjernvarme gjennom kogenerasjon.
Byggingen av kraftverket begynte omkring 1965, og første byggetrinn stod ferdig i 1968. Det har siden blitt utvidet og modernisert.
Tom Holliston

Tom Holliston (født 21. april 1960) er en kanadisk gitarist som er kjent fra bandene Showbusiness Giants, No Means No og The Hanson Brothers. Han har også gitt ut tre soloplater. Holliston er en av få gitarister som spiller gitar keivhendt selv om han er høyrehendt.
Tom Holliston er fan av Odd Grenland etter å ha oppdaget navnet i et videospill.
Nanchang (Wuxi)

Nanchang (kinesisk: 南长区; pinyin: Náncháng Qū) er et bydistrikt som tilhører byprefekturet Wuxi i den kinesiske provinsen Jiangsu.
Det har et areal på 22 km² og teller 320 000 innbyggere (2004).